**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS MERO REZERVO LĖŠŲ NAUDOJIMO TVARKOS APRAŠO PATVIRTINIMO**

2023 m. kovo 30 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, 2022 m. birželio 30 d. Lietuvos Respublikos vietos savivaldos įstatymo Nr. I-533 pakeitimo įstatymo Nr. XIV-1268 2 straipsnio 3 dalimi ir 2022 m. birželio 30 d. Lietuvos Respublikos biudžeto sandaros įstatymo Nr. I-430 11, 25, 26, 27, 31 ir 34 straipsnių pakeitimo įstatymo Nr. XIV-1271 2 straipsnio 2 dalimi, Plungės rajono savivaldybės taryba n u s p r e n d ž i a :

1. Patvirtinti Plungės rajono savivaldybės mero rezervo lėšų naudojimo tvarkos aprašą (pridedama).

2. Pripažinti netekusiu galios Plungės rajono savivaldybės tarybos 2019 m. gruodžio 19 d. sprendimą Nr. T1-306 „Dėl Plungės rajono savivaldybės administracijos direktoriaus rezervo lėšų naudojimo tvarkos aprašo patvirtinimo“.

3. Nustatyti, kad šis sprendimas įsigalioja tą dieną, kai naujai išrinkta 2023–2027 metų kadencijos Plungės rajono savivaldybės taryba susirenka į pirmąjį posėdį.

Savivaldybės meras

SUDERINTA:

Administracijos direktorius Mindaugas Kaunas

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Rengė Finansų ir biudžeto skyriaus vedėja Daiva Mažeikienė

PATVIRTINTA

Plungės rajono savivaldybės

tarybos 2023 m. kovo 30 d.

sprendimu Nr. T1-

**PLUNGĖS RAJONO SAVIVALDYBĖS MERO REZERVO LĖŠŲ NAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės mero rezervo lėšų naudojimo tvarkos aprašas (toliau – Aprašas) nustato Plungės rajono savivaldybės mero rezervo (toliau – mero rezervas) skyrimo, naudojimo, apskaitos ir kontrolės tvarką.

2. Savivaldybės mero rezervo lėšos yra Savivaldybės biudžeto asignavimų dalis.

3. Merorezervo dydis turi būti ne mažesnis kaip 0,25 procento ir ne didesnis kaip 1 procentas patvirtintų Savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti didesnis kaip 1 procentas, kai yra paskelbta valstybės ir (arba) savivaldybės lygio ekstremalioji situacija ir (arba) įvesta nepaprastoji padėtis. Konkretų mero rezervo dydį kasmet nustato Savivaldybės taryba, tvirtindama arba tikslindama atitinkamų metų Savivaldybės biudžetą.

**II SKYRIUS**

**MERO REZERVO LĖŠŲ NAUDOJIMAS**

4. Mero rezervo lėšos naudojamos:

4.1. ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir patirtiems nuostoliams iš dalies apmokėti;

4.2. gaisrų, stichinių nelaimių ir kitų įvykių padariniams likviduoti ir jų padarytiems nuostoliams iš dalies apmokėti;

4.3 dėl nepaprastosios padėties atsiradusioms išlaidoms iš dalies apmokėti ir (arba) jos padariniams šalinti.

**III SKYRIUS**

**REZERVO LĖŠŲ SKYRIMAS**

5. Mero rezervo lėšos skiriamos mero potvarkiu.

6. Lėšos gali būti skiriamos fiziniams ir (arba) juridiniams asmenims (toliau – asmenys).

7. Lėšos skiriamos asmenims šiais atvejais:

7.1. jeigu nuosavybės teise priklausantis nekilnojamasis turtas nebuvo apdraustas;

7.2. jeigu turtas yra registruotas Plungės rajono savivaldybės teritorijoje;

7.3. jeigu nebuvo gautos ir nepriklauso pagal Savivaldybės tarybos patvirtintą:

7.3.1. Vienkartinių, tikslinių ir periodinių pašalpų skyrimo ir mokėjimo Plungės rajono savivaldybėje tvarkos aprašą;

7.3.2. Savivaldybės veiklos valdymo programos Kaimo rėmimo priemonės lėšų paskirstymo tvarkos aprašą.

8. Asmenys, norintys gauti lėšų pagal Tvarkos aprašo 5 punkte nurodytus tikslus, Savivaldybės merui pateikia motyvuotą prašymą, kuriame nurodomi duomenys apie asmenį, pateikiama banko sąskaita, į kurią bus pervedamos lėšos, pagrįsti skaičiavimai (sąmatos) ir (arba) pridedamos išlaidas pagrindžiančių dokumentų kopijos, priešgaisrinės gelbėjimo valdybos pažyma (gaisro ar stichinės nelaimės atveju). Kartu su prašymu pateikiami nuosavybės ar kitą valdymo teisę į pastatus, žemę, mišką ir kt., kuriems padaryta žala, patvirtinantys dokumentai.

9. Savivaldybės mero pavedimu dokumentų valdymo sistemoje prašymus pagal prašymo pobūdį ir kuruojamą sritį nagrinėja atitinkami Savivaldybės administracijos padaliniai ar specialistai.

10. Savivaldybės administracijos padalinys ar specialistas, gavęs mero pavedimą:

10.1. nagrinėja, ar jame nurodytos aplinkybės pagrįstos, ar atitinka Aprašo 5 punkte nurodytus reikalavimus;

10.2. prireikus kreipiasi į kompetentingas institucijas, įstaigas, kitus Savivaldybės administracijos padalinius dėl informacijos, būtinos nagrinėjant pateiktą prašymą;

10.3. nustatęs, kad yra pagrindas tenkinti prašymą, dokumentų valdymo sistemoje teikia jį kartu su kitais dokumentais vizuoti Savivaldybės merui;

10.4. informuoja prašymą pateikusį asmenį Viešojo administravimo įstatymo nustatytais terminais apie pateikto prašymo tenkinimą arba netenkinimą. Jei prašymas netenkinamas, nurodo netenkinimo priežastis.

11. Savivaldybės mero potvarkių projektus dėl lėšų skyrimo iš mero rezervo rengia pagal kuruojamą sritį nagrinėjęs prašymą Savivaldybės administracijos skyrius (ar specialistas).

**IV SKYRIUS**

**MERO REZERVO LĖŠŲ APSKAITA IR KONTROLĖ**

12. Mero rezervo lėšų apskaitą tvarko Buhalterinės apskaitos skyrius.

13. Mero rezervo lėšos naudojamos pagal atskirą asignavimų valdytojo patvirtintą biudžeto išlaidų sąmatą.

14. Buhalterinės apskaitos skyrius, gavęs Savivaldybės mero potvarkį dėl lėšų skyrimo, perveda skirtas lėšas į lėšų gavėjo sąskaitą.

15. Buhalterinės apskaitos skyrius, pasibaigus ataskaitiniam laikotarpiui, parengia Savivaldybės mero rezervo lėšų panaudojimo ataskaitą (forma Nr. 2) ir pateikia Finansų ir biudžeto skyriui.

16. Už mero rezervo lėšų panaudojimą pagal tikslinę paskirtį atsako lėšų gavėjas.

**V SKYRIUS**

**BAIGIAMOSIOS NUOSTATOS**

17. Finansų ir biudžeto skyrius, Savivaldybės tarybai tvirtinant Savivaldybės biudžeto įvykdymo ataskaitą, pateikia informaciją apie metų mero rezervo lėšų panaudojimą.

18. Mero rezervo lėšų panaudojimo kontrolę vykdo Plungės rajono savivaldybės Kontrolės ir audito tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**FINANSŲ IR BIUDŽETO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS MERO REZERVO LĖŠŲ NAUDOJIMO TVARKOS APRAŠO PATVIRTINIMO“**

2023 m. kovo 10 d.

Plungė

**1. Parengto teisės akto projekto tikslai, uždaviniai, problemos esmė.**

Parengtu teisės akto projektu Savivaldybės tarybai teikiamas tvirtinti Plungės rajono savivaldybės mero rezervo lėšų naudojimo tvarkos aprašas.

**2. Kaip šiuo metu yra sprendžiami projekte aptarti klausimai.**

Šiuo metu yra vadovaujamasi galiojančia tvarka.

**3. Kodėl būtina priimti sprendimą, kokių pozityvių rezultatų laukiama.**

Patvirtintas Savivaldybės tarybos sprendimas atitiks teisės aktus, įsigaliosiančius nuo 2023 m. balandžio 1 d.

**4. Siūlomos teisinio reguliavimo nuostatos.**

Teisės akto projektas parengtas pagal Lietuvos Respublikos vietos savivaldos įstatymo naują redakciją, kuri įsigalios 2023 metų balandžio 1 d., bet įstatymo nuostatos bus pradėtos taikyti tą dieną, kai naujai išrinkta 2023–2027 metų kadencijos Savivaldybės taryba susirinks į pirmąjį posėdį.

Taip pat projektas papildytas pagal Lietuvos Respublikos biudžeto sandaros įstatymo nuostatas.

**5. Pateikti skaičiavimus, išlaidų sąmatas, nurodyti finansavimo šaltinius.**

Nėra.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.**

Pripažinti netekusiu galios Plungės rajono savivaldybės tarybos 2019 m. gruodžio 19 d. sprendimą Nr. T1-306 „Dėl Plungės rajono savivaldybės administracijos direktoriaus rezervo lėšų naudojimo tvarkos aprašo patvirtinimo“.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.**

Korupcijos pasireiškimo tikimybių nėra, korupcijos vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Pagal teisės aktus, įsigaliosiančius nuo 2023 m. balandžio 1 d.

**9. Nurodyti, kuri sprendimo projekto ar pridedamos medžiagos dalis (remiantis teisės**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Sprendimas bus viešinamas Plungės rajono savivaldybės interneto svetainėje [www.plunge.lt](http://www.plunge.lt).

**11. Kita svarbi informacija.**

Pridedamas sprendimo projekto lyginamasis variantas.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* | *Atitiks įsigaliosiančius teisės aktus nuo 2023 m. balandžio 1 d.* | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Finansų ir biudžeto skyriaus vedėja Daiva Mažeikienė